અમારી અંકિતા આત્મહત્યા જેવું પગલું ભરે જ નહીં એમ જણાવતાં સ્થાનિક મહિલાઓએ કહ્યું હતું કે ‘અંકિતાની મમ્મી અંકિતાને ચાર વર્ષની મૂકીને ઘર છોડીને જતી રહી હતી. ત્યાર પછી અંકિતાના પપ્પા જ તેની મમ્મી અને પપ્પા હતા. અમે તેને નાનપણથી જિગરથી મોટી થતાં જોઈ છે. તે ગમે એવી મુસીબતમાં પણ હસીને હિંમતભેર જીવે એવી છોકરી હતી. તે આત્મહત્યા કરે જ નહીં. તેનું મૃત્યુ આત્મહત્યાથી થયું જ ન હોઈ શકે. પોલીસે આ બાબતમાં કોઈની શેહશરમમાં આવ્યા વગર અંકિતાને ન્યાય મળે એ રીતે તપાસ કરવી જોઈએ. તેના મૃત્યુ માટે જવાબદાર લોકોને કડકમાં કડક સજા કરવી જોઈએ. અમે બધા અંકિતાના પિતાને અને ભાઈને ન્યાય નહીં મળે ત્યાં સુધી જંપીને બેસીશું નહીં.’